次韻王翔仲同遊山寺
作者：葉椿
朝代：宋

paragraphs: 偶穿謝屐邀東陽，踏破煙霞到上方。
遠水波平縑素展，遙山雪盡畫圖張。
旋生蕙葉沿幽澗，未有花枝出矮牆。
冉冉翠眉舒弱柳，盈盈青眼綴條桑。
雲庵共訪霜眉老，瓦鼎初然柏子香。
書史滿前真脫灑，軒窗無處不清涼。
南枝玉蕾標容瘦，北苑雲凝氣味長。
滌硯探題皆白雪，調琴奏曲盡清商。
三分春色行將半，一月人生笑上常。
莫羨蒿藜承雨露，自矜松柏耐冰霜。
利途波浪從教險，人世榮枯未可量。
且趁良辰恣行樂，時來衡陋自生光。